钦定古今图书集成/理学汇编/字学典/第105卷 > 陆希声
## 钦定古今图书集成/理学汇编/字学典/第105卷 > 陆希声

按《唐书》本传：“陆希声，博学善属文，商州刺史郑愚表
为属，累擢歙州刺史。昭宗闻其名，召为给事中，拜户
部侍郎同中书门下平章事，无所轻重，以太子少师
罢。”

按《唐诗纪事》：古之善书，鲜有得笔法者，希声得之，凡
五字擫押钩格抵，谓之拨镫法。希声自言，昔二王皆
传此法，至阳冰亦得之。希声以授沙门𧦬光，光后入
为翰林供奉。希声犹未达，以诗寄𧦬光云：“笔下龙蛇
似有神，天池雷雨变逡巡。寄言昔日不龟手，应念江
头洴澼人。”𧦬光感其言引荐。
按《宣和书谱》：陆希声家“世有书名，其六世伯父柬之
以草书高天下，四世祖景融又以博学工书擅名，亹
亹相继，至希声一出，遂能复振家法，为佳子弟。而希
声尤善属文，通经史，喜著述，且精于正书，则祖武风
流，顿还旧观。”今御府所藏正书一：《赠𧦬光诗》。